Page:Bright's Anglo-Saxon Reader.djvu/233



mēcum mylenscearpum.Myrce ne wyrndon

heardes handpleganhaeleða nānum,

ðāra ðe mid Anlāfeofer ēargebland

on lides bōsmeland gesōhton

fǣge tō gefeohte.Fīfe lāgon

on ðām campstędecyningas geonge

sweordum āswęfede,swylce seofone ēac

eorlas Anlāfes,unrīm hęrges,

flotena and Scotta.Ðǣr geflȳmed wearð

Norðmanna brego,nēade gebǣded

tō lides stefnelȳtle weorode :

crēad cnear on flot ;cyning ūt gewāt

on fealone flōd,feorh genęrede.

Swylce ðǣr ēac sē frōdamid flēame cōm

on his cȳððe norð,Constantīnus,

hār hilderinc ;hreman ne ðorfte

meca gemānon :he wæs his māga sceard,

frēonda gefylledon folcstęde,

beslægen æt sæcce,and his sunu forlēt

on wælstōwewundum forgrunden,

geongne æt gūðe.Gylpan ne ðorfte

beorn blandenfeaxbillgeslihtes,

eald inwitta,ne Anlāf ðȳ mā

mid heora hęrelāfum ;hlihhan ne ðorfton,

ðæt hī beaduweorcabęteran wurdon

on campstędecumbolgehnāstes ;

gārmittinge,gumena gemōtes,

wǣpengewrīxles,ðæs hī on wælfelda

wið Ēadweardeseaforan plegodon.

Gewiton him þā Norðmęnnnægledcnearrum,

drēorig daroða lāf,on Dinges mere

ofer dēop wæterDyflin sēcan,

and eft Īraland,ǣwiscmōde.